
A házasságtörés művészete: felszarvazás és álca William Wycherley Falusi feleség c. művében

Dolgozatom célja, hogy bemutassam, miképpen használják fel a szereplők a különböző álcázási módszereket a felszarvazás során William Wycherley restaurációs vígjátékában, a Falusi feleségben. 
A dolgozat első részében azt mutatom be Eve Kosofsky Sedwick tanulmánya segítségével (aki a gender-elmélet szemszögéből közelíti meg a darabot), hogy hogyan működik a darab két alapeleme, azaz a felszarvazás és az úgynevezett homoszociális kötelék. 
A második részben bemutatom, hogyan válik az álcahasználat a szereplők legfőbb eszközévé a felszarvazás manipulálásában, ezután pedig röviden elemzem, miképpen eredeztethető az álcahasználat motívuma a korabeli társadalmi szokásokból és a restaurációs drámából. 
A dolgozat harmadik részében két példa segítségével illusztrálom, hogyan vesznek részt a női főszereplők a felszarvazásban az álcahasználat segítségével. Megmutatom, hogyan tartja fent Lady Fidget (talán a darab leggyakorlottabb manipulátora) az erény látszatát, miközben titokban házasságtörést követ el, így érvén el saját homoszociális céljait. Ezután pedig ismertetem, hogyan tanulja meg lépésről lépésre a felszarvazás irányítását az álca segítségével Margery Pinchwife, a címszereplő, és válik így a házasságtörés művészetének szakértőjévé ő is. 
Végül azt a következtetést vonom le, hogy ez a két példa jól szemlélteti, miképpen ássák alá a nők az alapvetően férfiak uralta rendszert Wycherley társadalmában.



